
Veiledning til skjema for ROS-analyse

Innledning
Alle som skal gjennomføre et arrangement skal lage en risiko- og sårbarhetsanalyse (ROS) for akkurat dette arrangementet. Det vil si at selv om dere har samme leir hvert år, så må man likevel ta fram dokumentet før hver leir og gå igjennom for å se at det fortsatt er oppdatert.
Hensikten med dette er å se på hva som kan inntreffe av uønskede hendelser, og videre se på sannsynlighet og konsekvens. Er sannsynlighet og/eller konsekvens høyere enn ønsket, skal det utarbeides tiltak som reduserer sannsynligheten og/eller konsekvensen for den aktuelle hendelse. Blir risikoen for høy selv etter tiltak må dette godkjennes eller man må vurdere at man ikke gjennomfører aktiviteten.

Ansvarlig for beredskap
Dere må ha en ansvarlig for beredskap på alle arrangement. Denne personen skal ha ansvar for risikoanalyse i forkant, at tiltak blir iverksatt i forkant og for å lede innføring av tiltak dersom noe skjer. Ansvarlig for beredskap kan også være ansvarlig for arrangementet.

Slik går dere frem i praksis
Den arrangementsansvarlige og den beredskapsansvarlige skal sørge for at ROS-analysen blir gjennomgått i ledergruppen i god tid før arrangementet. Gruppen skal sammen vurdere hva som kan gå galt, hvilke tiltak som er nødvendige, hvem som har ansvar for hvert tiltak, og når tiltakene skal være gjennomført. Før arrangementet starter, skal det kontrolleres at tiltakene faktisk er gjennomført. ROS-analysen og beredskapsplanen skal deretter gjennomgås med alle som har leder-, aktivitets- eller beredskapsoppgaver, slik at de kjenner risikoene, sikkerhetstiltakene, ansvarsfordelingen og hva de skal gjøre dersom noe skjer. Dokumentene skal være lett tilgjengelige under arrangementet. Dersom det skjer endringer i aktiviteter, deltakere, bemanning, arrangementssted, værforhold eller andre viktige forutsetninger, skal ROS-analysen vurderes på nytt og oppdateres ved behov.

Dokumentasjon
Det skal dokumenteres at ROS-analysen er gjennomført før arrangementet. Dokumentasjonen skal vise hvilket arrangement analysen gjelder, dato for gjennomgangen, hvem som deltok, hvilke vurderinger og tiltak som ble besluttet, og hvem som godkjente analysen. Den ferdige ROS-analysen skal oppbevares på et avtalt og tilgjengelig sted i samsvar med organisasjonens rutiner. Dersom det oppstår en uønsket hendelse, skal dokumentasjonen kunne legges fram for å vise hvilke risikovurderinger som ble gjort, og hvilke tiltak som var besluttet og gjennomført.

Skjema for ROS-analyse
I skjemaet vi har laget er det lagt inn et omfattende utgangspunkt. Dere må gå gjennom og vurdere hver enkelt hendelse opp mot deres arrangement. Det betyr at noen kan slettes, noen må legges til og noen må endres tiltak eller vurdering på. Husk å kun vurdere ut fra tiltak som dere faktisk har. 

Hvordan fungerer skjemaet for ROS-analyse?
Skjemaet starter med å liste opp alle aktiviteter/ hendelser dere skal ha som kan medføre noe form for risiko. Dere skriver hva aktiviteten/ hendelsen er og hva som kan gå galt. Ta bort det som ikke gjelder deres arrangement og legg til hvis noe mangler.
Alle hendelser/ aktiviteter skal så få et tall for risikonivå basert på konsekvens og sannsynlighet. 
Skjemaet beregner risikoscoren ved å multiplisere sannsynlighet med konsekvens. Resultatet får følgende farge:
1-7 = grønt nivå
8-9 = gult nivå
10-25 = rødt nivå
Alt over 7 krever ekstra sikkerhetsfokus ved at det settes inn tiltak.
Her ser dere vurderingen for de ulike tallene:
Sannsynlighet – graderes mellom 1-5 
1. Usannsynlig: Hendelsen er svært lite sannsynlig å inntreffe. Det er ingen kjente tilfeller eller historikk som tilsier at dette vil skje. 
2. Lite sannsynlig: Hendelsen kan skje, men det er lite sannsynlig. Det kan ha skjedd i sjeldne tilfeller tidligere, men det er ikke forventet. 
3. Mindre sannsynlig: Hendelsen kan skje, men det er ikke veldig sannsynlig. Det er noen få kjente tilfeller eller faktorer som kan føre til at det skjer.  
4. Sannsynlig: Hendelsen er sannsynlig å inntreffe. Det er flere kjente tilfeller eller faktorer som tilsier at dette kan skje. 
5. Svært sannsynlig: Hendelsen er svært sannsynlig å inntreffe. Det er mange kjente tilfeller eller faktorer som tilsier at dette nesten helt sikkert vil skje. 

Konsekvens – graderes mellom 1-5 
1. Ufarlig: Hendelsen har ingen eller minimal påvirkning på arrangementet. Ingen skader eller problemer oppstår. 
2. En viss fare: Hendelsen kan føre til mindre problemer eller ulemper, men det er ingen alvorlige konsekvenser. Noen få deltakere kan bli påvirket. 
3. Farlig: Hendelsen kan føre til betydelige problemer som påvirker mange deltakere. Det kan være behov for umiddelbare tiltak for å håndtere situasjonen. 
4. Kritisk: Hendelsen kan føre til alvorlige problemer som krever omfattende tiltak. Arrangementet kan bli betydelig påvirket, og det kan være fare for skader. 
5. Katastrofalt: Hendelsen kan føre til ekstremt alvorlige konsekvenser, inkludert fare for liv og helse. Arrangementet kan bli avlyst eller evakuert. 

Tiltak
Alle hendelser med en risikoscore på 8 eller høyere før nye tiltak skal ha risikoreduserende tiltak. Tiltakene kan være: 
- Forebyggende tiltak, som reduserer sannsynligheten for at hendelsen inntreffer.
- Skadebegrensende tiltak, som reduserer konsekvensene dersom hendelsen inntreffer.
For hvert tiltak skal det oppgis hvem som er ansvarlig, frist for gjennomføring og status. Behold bare tiltak som faktisk skal gjennomføres.

Nytt risikonivå etter tiltak
Når tiltakene er gjennomført, skal sannsynlighet og konsekvens vurderes på nytt. Den nye vurderingen skal være realistisk og baseres på tiltak som faktisk er iverksatt.
Dersom risikoscoren etter gjennomførte tiltak er mellom 8 og 15, må aktiviteten godkjennes av øverste ansvarlige leder i den aktuelle juridiske enheten, for eksempel menigheten eller regionen. Godkjenningen skal dokumenteres med navn, rolle og dato.
En risikoscore mellom 16 og 25 er uakseptabel. Aktiviteten skal ikke gjennomføres før den er endret, eller ytterligere tiltak er gjennomført, slik at risikoen er redusert til 15 eller lavere.
Samtykke fra foresatte kan være nødvendig for enkelte aktiviteter, men erstatter ikke risikovurdering, forsvarlig bemanning eller andre sikkerhetstiltak.
